জানা গেছে, গত কয়েক মাস আগে সদর উপজেলার সমাজসেবা দপ্তরের এক কর্মী মঞ্জুয়ারা বেগম তার নিকটাত্মীয়, ঢাকায় কর্মরত এক পুলিশ সার্জেন্টের বাসায় গৃহকর্মী হিসেবে পাঠান মাজেদাকে। এর পর থেকেই ওই বাসায় গৃহকর্তার স্ত্রী নিয়মিত মাজেদার উপর নির্যাতন চালান। গরম খুন্তির ছ্যাঁকা, মারধর এমনকি মসলা বাটার পাথর দিয়ে তার দাঁতে আঘাত করে দাঁত ভেঙে দেন। নির্মম নির্যাতনের শিকার মাজেদা এক পর্যায়ে গুরুতর অসুস্থ হয়ে পড়লে গত শনিবার তাকে লালমনিরহাটগামী একটি বাসে তুলে দেয়া হয়। খবর পেয়ে সমাজসেবা দপ্তরের কর্মী মঞ্জুয়ারা বেগম তাকে লালমনিরহাট বাস টার্মিনাল থেকে নিয়ে গ্রামের বাড়ি মোগলহাটের ইটাপোতা গ্রামে পাঠিয়ে দেন। গ্রামবাসী মাজেদা বেগমকে গুরুতর অসুস্থ অবস্থায় লালমনিরহাট সদর হাসপাতালে পাঠিয়ে দেন।